Гьве ццидахун бугоан. Гьеб ккун чIезабизе кIоларого, рахъ-рахъалде бортанхъулеб, гIодоса рутIбуз ракь бухъулеб букIана. Нажмудинида цадахъ, рагъида ругезда бихьулеб букIана, имамас МахIмудие лъикIаб гуреб дандчIвай гьабизехъин букIин. Циндаго каву рагьана ва хъахIаб гамачI ккураб азбаралъуве лъугьун вачIана ворхатав, узданаб черхалъул, цIахIилаб чухъаги ретIарав магIарулав. Гьесул ботIрода лъун бугеб сурмияб бухари кенчIолеб букIана. Ццидалъ бугеб гьведухъ гIебсаги валагьун, кьурдухъанас гIадин тIадагьго, чIахIиял галабиги тIамулаго, гьев болъоялде аскIове вачIунев вукIана.